Virallinen lehti nro C 292 , 21/09/1998 s. 0168



A4-0258/98 Päätöslauselma Euroopan oikeusasiamiehen vuosikertomuksesta 1997 (C4-0270/98) Euroopan parlamentti, joka - ottaa huomioon Euroopan oikeusasiamiehen vuosikertomuksen 1997 (C4-0270/98), - ottaa huomioon EY:n perustamissopimuksen ja erityisesti sen 8 d artiklan toisen kohdan ja 138 e artiklan, - ottaa huomioon Euroopan hiili- ja teräsyhteisön perustamissopimuksen ja erityisesti sen 20 d artiklan, - ottaa huomioon Euroopan atomienergiayhteisön perustamissopimuksen ja erityisesti sen 107 d artiklan, - ottaa huomioon 17. marraskuuta 1993 antamansa päätöslauselman ((EYVL C 329, 6.12.1993, s. 132.)) sekä 9. maaliskuuta 1994 tekemänsä päätöksen Euroopan oikeusasiamiehen tehtävien hoitamista koskevasta ohjesäännöstä ja tehtävien hoitamista koskevista yleisistä ehdoista ja erityisesti sen 3 artiklan 8 kohdan ((EYVL L 113, 4.5.1994, s. 15.)), - ottaa huomioon 14. heinäkuuta 1995 antamansa päätöslauselman Euroopan parlamentin nimittämän Euroopan oikeusasiamiehen asemasta ((EYVL C 249, 25.9.1995, s. 226.)), - ottaa huomioon 15. heinäkuuta 1997 antamansa päätöslauselman Euroopan oikeusasiamiehen vuosittaisesta toimintakertomuksesta 1996 ((EYVL C 286, 22.9.1997, s. 41.)), - ottaa huomioon vetoomuksista antamansa päätöslauselmat ja erityisesti 16. heinäkuuta 1998 antamansa päätöslauselman vetoomusvaliokunnan käsittelyistä Euroopan parlamentin istuntokaudella 1997 - 1998 ((Kyseisen istunnon pöytäkirja, osa II, kohta 17.)), - ottaa huomioon vetoomusvaliokunnan mietinnön (A4-0258/98), A. katsoo, että Euroopan unionista tehdyn sopimuksen mukaisesti Euroopan oikeusasiamiehen tehtävänä on suorittaa hänelle toimitettujen kantelujen johdosta tai hänen omasta aloitteestaan perusteltuina pitämiään tutkimuksia yhteisön toimielinten tai laitosten toiminnassa ilmenneistä epäkohdista, lukuun ottamatta yhteisön tuomioistuimen ja ensimmäisen asteen tuomioistuimen toimintaa lainkäyttöeliminä, B. katsoo, että Euroopan kansalaiset ja asukkaat haluavat selvästi olla tiiviimmin mukana yhteisön muokkaamisessa käyttämällä yhteyksiään yhteisön toimielimiin ja laitoksiin, ja Euroopan oikeusasiamiehen toimet opastavat toimenpiteissä, joita tarvitaan näiden elinten toiminnan parantamiseksi, C. katsoo, että yleisön luottamus yhteisön toimielinten ja laitosten toimintaa kohtaan riippuu suuressa määrin niiden hyvästä hallinnosta, D. katsoo, että Euroopan oikeusasiamiehelle osoitettujen kantelujen lisääntyminen osoittaa yleisön olevan huolissaan hyvän yhteisön hallinnon puolesta, E. katsoo, että Euroopan oikeusasiamiehen omasta aloitteista toteutettavissa tutkimuksissa voidaan osoittaa hallinnollisia epäsäännöllisyyksiä, joilla on poliittisia seurauksia, F. katsoo, että Euroopan parlamentin ja Euroopan oikeusasiamiehen läheinen yhteistyö ja yhteensovittaminen on äärimmäisen tärkeää, kun pyritään turvaamaan kansalaisten oikeudet ja Euroopan unionin demokraattinen toiminta; 1. Onnittelee Euroopan oikeusasiamiestä perusteellisesta ja kattavasta vuosikertomuksesta 1997; 2. Pitää tervetulleena hallinnollisen epäkohdan määritelmää, jota parlamentti pyysi Euroopan oikeusasiamiehen vuosikertomuksen 1996 jälkeen; vuosikertomuksessa 1997 esitetty määritelmä ja siinä annetut esimerkit muodostavat selvän kuvan siitä, mikä kuuluu Euroopan oikeusasiamiehen toimivaltaan; 3. Ottaa huomioon Euroopan oikeusasiamiehen myönteisen suhtautumisen aloitteeseen, joka koskee eurooppalaisten toimielinten ja laitosten hyvän hallinnon säännöstöä, ja korostaa, että tällaisen säännöstön on julkisuuden ja ymmärrettävyyden vuoksi oltava mahdollisimman samanlainen kaikille Euroopan toimielimille ja laitoksille; 4. Tukee Euroopan oikeusasiamiehen ponnisteluja, jotka liittyvät perustamissopimuksen 169 artiklan mukaiseen rikkomismenettelyyn; 5. Ottaa huomioon, että kansalaisten demokraattisten oikeuksien turvaaminen Euroopan parlamentille esitettävin vetoomuksin ja Euroopan oikeusasiamiehelle osoitettavin kanteluin edellyttää Euroopan oikeusasiamiehen ja vetoomusvaliokunnan välisen yhteistyön laajentamista ja syventämistä; 6. On samaa mieltä oikeusasiamiehen kanssa siitä, että vetoomusvaliokunta on asiasta vastaava valiokunta silloin, kun kyseessä ovat erityiskertomukset, mutta muilta parlamentin valiokunnilta voidaan pyytää lausuntoja; 7. Tutkii, millä tavoin parlamentin työjärjestystä ja sääntöjä on mukautettava, jotta voidaan luoda selkeät ja asianmukaiset suhteet oikeusasiamieheen; 8. Korostaa, että tyydyttävä toiminta ja yhteistyö riippuu suuressa määrin sekä Euroopan oikeusasiamiehelle että vetoomusvaliokunnalle annettavista riittävistä resursseista; 9. Kehottaa Euroopan oikeusasiamiestä ja kaikkia eurooppalaisia toimielimiä ja laitoksia kaikin tavoin vahvistamaan Euroopan unionin kansalaisten tietoisuutta siitä, että heillä on oikeus vedota Euroopan parlamenttiin ja mahdollisuus kannella Euroopan oikeusasiamiehelle, sekä painottamaan näiden kahden välisiä muodollisia eroavaisuuksia; 10. Muistuttaa, että on kiireellisesti tarpeen luoda oikeusasiamiehelle ja vetoomusvaliokunnalle yhteinen avoin ja tehokas tietokoneelle syötetty tietokanta siten, että olemassa olevaa sähköistä tietojenkäsittelyjärjestelmää parannetaan ja laajennetaan, ja lisäksi olisi harkittava tämän tiedon saattamista Euroopan unionin kansalaisten saataville Internetin välityksellä; 11. Kehottaa puhemiestään välittämään tämän päätöslauselman ja asiaa koskevan mietinnön Euroopan oikeusasiamiehelle, kaikille Euroopan unionin toimielimille ja laitoksille, jäsenvaltioiden parlamenteille ja hallituksille, kansallisille oikeusasiamiehille tai vastaaville viranhaltijoille sekä vetoomuksista vastaaville parlamentin valiokunnille tai jäsenvaltioiden vastaavan luonteisille elimille.